Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 1 Pv 549/09/1101	Bratislava I, 12.4.2012
EEČ : 2-8-26-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava I
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
Skutková veta:
v období od júna 2008 až doposiaľ, okrem období za mesiace jún 2008, september 2008, máj 2009, obdobie od februára 2010 do novembra 2010, obdobie od  februára 2011 do augusta 2011, obdobie za mesiacov október 2011, december 2011 a január 2012, si riadne neplní svoju zákonom stanovenú vyživovaciu povinnosť voči svojmu synovi XXXXX, narodenému XXXXX ktorá mu bola deklarovaná  rozsudkom Okresného súdu Bratislava V pod číslom konania XXXXX  zo dňa XXXXX ktorý nadobudol právoplatnosť XXXXX na základe ktorého je povinný  prispievať na syna mesačne sumou 1.000,- Sk (33,19€), a to vždy k 15. dňu v mesiaci vopred k rukám matky XXXXX, čím takto dlhuje na výživnom sumu vo výške 763,37€, pričom tohto konania  sa dopustil napriek tomu, že bol  v predchádzajúcich  dvadsiatich štyroch mesiacoch  odsúdený trestným rozkazom Okresného súdu Bratislava I, číslo konania XXXXX z XXXXX, právoplatným XXXXX za prečin zanedbania povinnej výživy podľa § 207 odsek 1 Trestného zákona, 

Právna veta:
lebo zanikla trestnosť činu
Odôvodnenie:
Uznesením vyšetrovateľky Okresného riaditeľstva Policajného zboru  Bratislava I, Odbor kriminálnej polície číslo konania XXXXX z XXXXX bolo podľa § 199 odsek 1 Trestného poriadku  začaté trestné stíhanie vo veci prečinu zanedbania povinnej výživy podľa § 207 odsek 1, odsek 3 písmeno c) Trestného zákona a následne uznesením vyšetrovateľky číslo konania XXXXX z XXXXX bolo podľa § 206 odsek 1 Trestného poriadku  vznesené obvinenie XXXXX za prečin zanedbania povinnej výživy podľa § 207 odsek 2, odsek 3 písmeno c)  Trestného zákona na tom skutkovom základe, ako je uvedené v predmetnom uznesení.

Dňa 01. marca 2012 vyšetrovateľka predložila spisový materiál na Okresnú prokuratúru Bratislava I  s návrhom na zastavenie trestného stíhania podľa § 215 odsek 1 písmeno h) Trestného poriadku.

Preskúmala som na vec sa vzťahujúci spisový materiál predložený vyšetrovateľkou a zistila som, že trestné stíhanie vedené proti obvinenému XXXXX za prečin zanedbania povinnej výživy podľa § 207 odsek 2, odsek 3 písmeno c) Trestného zákona,  na tom skutkovom základe uvedenom vo výrokovej časti tohto uznesenia, je potrebné zastaviť podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86  písmeno a) Trestného zákona.

Podľa § 207 odsek 2, odsek 3 písmeno c)  Trestného zákona sa prečinu zanedbania povinnej výživy dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať iného, hoci bol v predchádzajúcich dvadsiatich štyroch  mesiacoch za taký čin  odsúdený alebo z výkonu  trestu odňatia slobody uloženého za taký čin prepustený.  

Podľa § 86 písmeno a) Trestného zákona trestnosť trestného činu zanedbania povinnej výživy podľa § 207  zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

 Keďže splnenie vyživovacej povinnosti je dôležitejšie ako samotné potrestanie páchateľa, jeho trestnosť za splnenia podmienok vyššie uvedených zákonom stanovených zanikne. Základnou a nevyhnutnou podmienkou pre zánik trestnosti je, že páchateľ dodatočne splní svoju vyživovaciu povinnosť v celom rozsahu. Táto povinnosť však musí byť splnená skôr, než sa súd odoberie na záverečnú poradu.

Ako vyplýva zo zabezpečených listinných dôkazov (pokladničné doklady, poštové peňažné poukazy), obvinený XXXXX uhradil sumu dlžného výživného v plnej výške. Poškodená XXXXX, vo svojej výpovedi potvrdila, že obvinený XXXXX dlžné výživné v plnej výške uhradil, výživné naďalej pravidelne platí a o syna sa zaujíma.  Z vyššie uvedeného teda vyplýva, že obvinený XXXXX uhradil  výživné v plnom rozsahu. Zo zadováženého spisového materiálu je taktiež zrejmé, že čin nemal pre oprávnenú osobu trvalo nepriaznivé následky.

S poukazom na všetky vyššie uvedené skutočnosti som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petra Hausleitnerová
prokurátorka